The B-52s

The B-52’s (arba The B-52s, 1994 m. dar vadinosi kaip The BC-52’s) – JAV roko muzikos grupė, kuri susikūrė 1976 m. Grupė iškart išgarsėjo 1979 m. debiutiniu albumu „The B-52’s“, tačiau po to sekė beveik dešimtmetis kūrybinio sąstingio, pažymėtas gitaristo Ricky Wilson mirtimi 1985 m. 1989 m. grupė sugrįžo su komerciškai sėkmingu albumu „Cosmic Thing“. Iki pat šių dienų grupė intensyviai koncertuoja, 2008 m. pasirodė paskutinis studijinis darbas – albumas „Funplex“.

Plačiajai publikai The B-52’s asocijuojasi su išsiskiriančiais vokalais: Fred Schneider kalbėjimo manieros dainavimu ir Kate Pierson aukštu falcetu, bei savotiška grojimo maniera, primenančia neįpareigojantį vakarėlių roką. Žymiausios grupės dainos – „Rock Lobster“ (1978) ir „Love Shack“ (1989).

TV kanalo VH1 žiūrovai 2001 m. įtraukė albumą „The B-52’s“ 99 -oje vietoje geriausių albumų sąraše, o 2003 m JAV žurnalas The Rolling Stone jam skyrė 151 -ą vietą „500 Greatest Albums of All Time“ (500 Šauniausių visų laikų albumų) sąraše, bei 2004 m. analoginiame dainų sąraše paminėjo „Rock Lobster“ (146) ir „Love Shack“ (243). Dainos „Love Shack“ videoklipas laikomas vienu geresnių visoje popmuzikos istorijoje.

Biografija 

The B-52’s susikūrė 1976 m. akademiniame Atėnų mieste JAV Džordžijos valstijoje. Grupės pradžia buvo vakarėlis viename kinų restorane, kur būsimi grupės nariai pabandė improvizuodami pagroti. Grupę sudarė sesuo ir brolis vokalistė Cindy (g. 1957) ir gitaristas Ricky (g. 1953) Wilson, vokalistas Fred Schneider (g. 1951), vokalistė Kate Pierson (g. 1948) ir būgnininkas Keith Strickland (g. 1953). Grupės nariai iki tol beveik neturėjo muzikinės patirties. Pirmuosiuose pasirodymuose tebuvo naudojama gitara ir įvairūs perkusiniai instrumentai. Nuo pat susikūrimo grupė išvystė būdingą dainavimo stilių – Fred Schneider vyriską ir jam atliepiantį moteriškus Kate Pierson ir Cindy Wilson vokalus. Grupės pavadinimas kilęs nuo Cindy ir Kate šukuosenų tipo pavadinimo vietiniu žargonu, asocijuoto su JAV bombonešiais.

Pirmasis singlas „Rock Lobster“ pasirodė 1978 m., buvo išleistas ne tik JAV, bet ir Kanadoje, bei Didžiojoje Britanijoje. Grupė pasirašė kontraktą su Warner Bros. ir 1979 m. paruošė debiutinį albumą „The B-52’s“, be „Rock Lobster“ turėjusį dainas kaip „Planet Claire“ ir „52 Girls“. Sekantis 1980 -ųjų metų albumas „Wild Planet“ pasiekė JAV topų dvidešimtuką su daina kaip „Private Idaho“. 1981 m. grupė išleido pirmųjų albumų dainų perdirbinių albumą „Party Mix!“.

Sekančius metus grupė praleido kūrybiniame stilistiniame sąstingyje ir netgi ginčuose su vadybininkais bei prodiuseriais dėl savo muzikos krypties. Geresnės dainos iš šio laikotarpio: „Mesopotamia“ (1982), „Song For a Future Generation“ (1983), „Summer of Love“ (1986). 1985 m. grupę sukrėtė Ricky Wilson mirtis nuo AIDS spalio 12 d. Po to grupė atšaukė visus pasirodymus.

Po Ricky Wilson mirties Keith Strickland perėjo nuo būgnų prie gitaros ir pradėjo kurti dainas vietoj Ricky. Po kiek laiko jam pavyko sudominti ir vėl suburti grupę naujam albumui. 1989 m. „Cosmic Thing“ (JK – 8 vieta, JAV – 4) atnešė grupei senai užsitarnautą pasaulinį populiarumą su hitais kaip „Love Shack“ (JK – 2 vieta, JAV – 3) ir „Roam“ (JAV – 3 vieta), bei gerai žinomomis dainomis kaip „Channel Z“ ir „Deadbeat Club“. Albumas pasižymėjo ir žymiai nuosaikesniu bei tradiciškesniu stiliumi nei ankstesni grupės darbai. Po to sekė sėkmingas pasaulinis koncertinis turas ir senesnių dainų rinkinys „Best of the B-52’s: Dance This Mess Around“, išleistas už JAV ribų, kad supažindinti su ankstesniais grupės darbais tarptautinę auditoriją. Dainos „Love Shack“ videoklipas 1990 m. laimėjo 2 MTV Video Awards apdovanojimus.

1990 m. Cindy Wilson pasitraukė iš grupės pailsėti. 1991 m. Fred Schneider išleido solinį albumą, o Kate Pierson bendradarbiavo, iš to paties miesto kaip ir The B-52’s, kilusiais R.E.M.. Kate Pierson galima girdėti pagarsėjusioje R.E.M. dainoje „Shiny Happy People“, taip pat Iggy Pop dainoje „Candy“. 1992 m. trijulė įrašė albumą „Good Stuff“ (JK – 8 vieta, JAV – 16). 1994 m. dalyvavo muzikinio takelio įrašuose filmui The Flinstones, pasivadinę kaip The BC-52’s. Tai davė didžiausią grupės hitą Europoje. Daina „Meet The Flinstones“ pakilo iki JK top3.

1998 m. pasirodė rinkinys „Time Capsule: Songs for a Future Generation“. Prie grupės vėl prisijungė Cindy Wilson dviejų naujų dainų rinkiniui įrašimui. 2002 m. pasirodė kitas rinkinys „Nude on the Moon: The B-52’s Anthology“. Grupė paskutinį dešimtmetį nuolat koncertavo po JAV, 2008 m. įrašytas naujas albumas „Funplex“ (JAV – 11 vieta), gana tradicinio roko, kurio viršelyje grupė pasivadino The B-52s. 2010 m. The B-52s koncertavo Europoje. 2011 m. pasirodė koncertinis įrašas „With the Wild Crowd! Live in Athens, GA“. Šio koncerto, vykusio 2011 m., vaizdo įrašą numatyta išleisti 2012 m.

Nariai 

 Fred Schneider – vokalas;
 Kate Pierson – vokalas;
 Cindy Wilson – vokalas;
 Keith Strickland – gitara, mušamieji;
 Ricky Wilson – gitara (iki 1985)

Diskografija

Studijiniai albumai 

 1979 The B-52’s
 1980 Wild Planet
 1982 Mesopotamia
 1983 Whammy!
 1986 Bouncing off the Satellites
 1989 Cosmic Thing
 1992 Good Stuff
 2008 Funplex

Rinkiniai ir kt. 

 1981 Party Mix! (remiksai)
 1990 Best of the B-52’s: Dance This Mess Around
 1998 Time Capsule: Songs for a Future Generation
 1983 Nude on the Moon: The B-52’s Anthology
 2002 Bouncing off the Satellites
 2011 With the Wild Crowd!: Live in Athens, GA (koncertinis)

Nuorodos 

 Oficiali svetainė
 Allmusic apie The B-52’s: biografija, reviu
 

JAV atlikėjai
Roko atlikėjai